  Майя Бывальцева Трос нылпиё семьяослы юрттыны 2016-тӥ арын Удмуртилэн коньдэтысьтыз ватсаса 61 миллион 600 сюрс манет висъязы. Со пумысен тупатонъёсты элькунлэн коньдэтаз пыртӥзы 27-тӥ куарусёнэ Кун Кенешлэн сессияз. Та ивортон пумысен журналистъёслы валэктонъёс сётӥз улосвылысь мерлык, семья но демографи политикая министр Ольга Корепанова. «Демографи ласянь югдур огсыр возиськемен, Удмуртия ӧз шедьы Россиысь со улосвылъёс пӧлы, кытын куинетӥ но солэсь тросэтӥез нылпизы вордскем семьяослы федерал коньдэт чотын тыронъёс лэсьто», — вераз Корепанова. Но Удмуртиысь кивалтэтын трос нылпиё семьяослы коньдонэн юрттон сярысь пумкылъян кутӥзы. 2013-тӥ арысь 1-тӥ толшор бере куинетӥез но солэсь тросэтӥез нылпизы вордскем но кулэяськись семьяослы элькун коньдэт чотын 1 ар но ӝыны ӵоже толэзьлы быдэ 5 сюрс манетэн сётозы. Али улосвылын 4 сюрс 500 семьяос сыӵе тыронъёсты басьто. Нош 2016-тӥ ар кутсконысен солэсь быдӟалазэ 6,4–7 процентлы будэтӥзы на. Со сяна, 82 сюрс семеьяос понна пособиос чакламын, нош 50 семьяос улон инты пуктон но быдэсак выльдон понна берыктонтэм субсидиос таяз арын басьтозы. Озьыен, трос нылпиё семьяослы юрттэтлэн быдӟалаез 272 миллион 500 сюрс манетысен 339 миллион 100 сюрс манетозь вуоз. Тегъёс: Мерлык Удмуртия пиналъёс семья  